Συντεταγμένες: 29°58′52.3″N 31°43′15.1″E﻿ / ﻿29.981194°N 31.720861°E﻿ / 29.981194; 31.720861

Ο **Καθεδρικός Ναός της Γεννήσεως του Χριστού** (κοπτικά: ⲡⲓⲉⲣⲫⲉⲓ ⲛ̀ⲕⲁⲑⲉⲇⲣⲁ ⲛ̀ⲧⲉ ⲡϫⲓⲛⲙⲓⲥⲓ ⲙ̀ⲡⲭⲣⲓⲥⲧⲟⲥ, αραβικά: كاتدرائية ميلاد المسيح = *Kātidrāʾiyya Mīlād al-Masīḥ*) είναι νεόδμητος χριστιανικός ναός στη νέα, ανώνυμη ακόμα Διοικητική πρωτεύουσα της Αιγύπτου, περίπου 45 χιλιόμετρα ανατολικά από το κέντρο του Καΐρου. Είναι η Μητρόπολη της Κοπτικής Εκκλησίας για τη νέα πρωτεύουσα. Η ανέγερσή της παραγγέλθηκε από τον ηγέτη της Αιγύπτου Αμπντέλ Φατάχ αλ Σίσι και εγκαινιάσθηκε στις 6 Ιανουαρίου 2019. Είναι ο μεγαλύτερος χριστιανικός ναός σε ολόκληρη τη Μέση Ανατολή και ο μεγαλύτερος (σε εμβαδό) οποιασδήποτε Προχαλκηδόνιας Εκκλησίας σε ολόκληρο τον κόσμο.

Ιστορικό
--------

Τον Ιανουάριο του 2017, μετά από δίδυμες τρομοκρατικές επιθέσεις που σκότωσαν τουλάχιστον 27 Κόπτες στον Ναό των Αγίων Αποστόλων Πέτρου και Παύλου στο Κάιρο τον προηγούμενο μήνα, ο Αμπντέλ Φατάχ αλ Σίσι ανέθεσε ταυτοχρόνως την ανέγερση του μεγαλύτερου τζαμιού και του μεγαλύτερου χριστιανικού ναού της χώρας στη Νέα διοικητική πρωτεύουσα της Αιγύπτου, ώστε να καταστούν σύμβολα συνυπάρξεως και εθνικής ενότητας. Επί δεκαετίες η ανέγερση νέων χριστιανικών ναών στην Αίγυπτο ήταν απαγορευμένη προκειμένου να μην προσβάλλεται το Ισλάμ. Μόλις τον Αύγουστο του 2017 το αιγυπτιακό κοινοβούλιο ανέτρεψε αυτή την απαγόρευση. Ο νέος ναός ανεγέρθηκε από μηχανικούς των Αιγυπτιακών Ενόπλων Δυνάμεων.

Ο Καθεδρικός Ναός της Γεννήσεως του Χριστού εγκαινιάσθηκε στις 6 Ιανουαρίου 2019 από τον αλ Σίσι και τον Πάπα της Κοπτικής Εκκλησίας της Αλεξανδρείας Θεόδωρο Β΄. Την ημέρα των εγκαινίων τελέσθηκε η Θεία Λειτουργία στο παρεκκλήσιο του Καθεδρικού Ναού με τη συμμετοχή περίπου τριών χιλιάδων ανθρώπων, που περιελάμβαναν εκπροσώπους από ολόκληρη τη χώρα.

Το νέο μεγαλύτερο τζαμί της χώρας, το Αλ-Φατάχ Αλ-Αλήμ, εγκαινιάσθηκε την ίδια ημέρα. Ο Αιγύπτιος ηγέτης εγκαινίασε και αυτό, ενώ σε αμφότερα τα εγκαίνια έβγαλε λόγο. Ο ιμάμης Αχμέντ ελ-Ταγιέμπ το απεκάλεσε «ενσάρκωση του πνεύματος της αδελφότητας και της αγάπης».

Αρχιτεκτονική και διαστάσεις
----------------------------

Το σχέδιο του Καθεδρικού Ναού της Γεννήσεως του Χριστού είναι εμπνευσμένο από αυτό της Κιβωτού του Νώε σε συμφωνία με την κοπτική παράδοση. Το συγκρότημά του περιλαμβάνει παπικό γραφείο, αίθουσα υποδοχής, αίθουσα συσκέψεων και διοικητικά γραφεία. Επίσης διαθέτει διώροφο υπόγειο χώρο σταθμεύσεως αυτοκινήτων, κτήριο υπηρεσίας και δύο «φάρους» (κωδωνοστάσια) κοπτικής αρχιτεκτονικής με αρκετές καμπάνες στις κορυφές τους.

Η χωρητικότητα του ναού είναι 8.200 άνθρωποι. Το μήκος του είναι 144,5 μέτρα, το πλάτος του 91,5 μέτρα και το ύψος του 45 μέτρα (μαζί με τον Σταυρό του τρούλου). Ο όγκος του εσωτερικού του είναι 135 χιλιάδες κυβικά μέτρα, ενώ το εμβαδό του 7.500 τετραγωνικά μέτρα στο ισόγειο συν 1.000 των εννέα πύργων.

Δείτε επίσης
------------

* Κατάλογος των μεγαλύτερων χριστιανικών ναών του κόσμου

Παραπομπές
----------

1. ↑  «Biggest Cathedral in the Middle East». *Egyptianstreets.com*. 4 Ιανουαρίου 2019.
2. 1 2 3  «Inauguren una catedral copta al Caire, la més gran del Pròxim Orient» (στα καταλανικά). 8 January 2018.. Ανακτήθηκε στις 12 February 2019.
3. ↑  «Pope Tawadros II to lead first ever mass at Egypt's new Nativity of Christ Cathedral». *Nile TV*. Αρχειοθετήθηκε από το πρωτότυπο στις 14 Ιανουαρίου 2019.
4. ↑  «Egypt's Copts prepare for opening of cathedral in new administrative capital». *The National*. 4 January 2018. .
5. ↑  «Egypt's new cathedral may be a big target for ISIS, Coptic Christians fear». *USA TODAY*. .
6. ↑  «WRAP-UP: Sisi celebrates Christmas with Copts at Christ Cathedral». 7 January 2018.. Ανακτήθηκε στις 12 February 2019.
7. ↑  «Egypt's Sisi inaugurates Nativity of the Christ Cathedral». *Ahram.org*.

Εξωτερικοί σύνδεσμοι
--------------------

* Πολυμέσα σχετικά με το θέμα  Cathedral of the Nativity (Cairo) στο Wikimedia Commons